ลีสวัสดิ์ตระกูลซื้อบิ๊กล็อตฝรั่ง
โพสต์ทูเดย์ &#8212; เฉลยบิ๊กล็อตจีสตีล &#8220;กลุ่มลีสวัสดิ์ตระกูล&#8221; ซื้อกลับจากผู้ถือหุ้นต่างชาติ เหตุราคาต่ำ
23 ก.ย. 2552

โพสต์ทูเดย์ — เฉลยบิ๊กล็อตจีสตีล “กลุ่มลีสวัสดิ์ตระกูล” ซื้อกลับจากผู้ถือหุ้นต่างชาติ เหตุราคาต่ำ 
แหล่งข่าวจากโบรกเกอร์เปิดเผยว่า การทำบิ๊กล็อตหุ้นจีสตีล เมื่อวันที่ 18 ก.ย.ที่ผ่านมา จำนวนรวม 583.77 ล้านหุ้น หรือ 4.24% รวมมูลค่า 310 ล้านบาท เป็นรายการการซื้อหุ้นของกลุ่มลีสวัสดิ์ตระกูล ซึ่งเป็นผู้ถือหุ้นใหญ่กับผู้ถือหุ้นต่างชาติ เนื่องจากเห็นว่าราคาหุ้นถูกโอนหุ้นกลับเข้ามาจัดพอร์ตการลงทุนในกลุ่ม
แหล่งข่าวเปิดเผยว่า ภายหลังการทำบิ๊กล็อตดังกล่าว ส่งผลให้กลุ่มลีสวัสดิ์ตระกูลถือหุ้นในสัดส่วนที่เพิ่มขึ้นจากเดิม นอกจากนี้กลุ่มผู้ถือหุ้นใหญ่และทีมบริหารอยู่ระหว่างดำเนินการปรับโครงสร้างการเงินและโครงสร้างทุน นำไปสู่การเปลี่ยนแปลงที่ดีขึ้นในอนาคต รวมถึงการเจรจากับกลุ่มพันธมิตรด้วย
“กลุ่มผู้บริหารอยู่ระหว่างดำเนินการจัดโครงสร้างการเงิน ขณะเดียวกันการคุยกับกลุ่มผู้ร่วมทุนใหม่เดินไปเรื่อยๆ ไม่มีข้อสรุป ไม่ว่าจะเป็นมิตซุย หรือรายอื่นๆ แต่อนาคตจะเกิดการเปลี่ยนแปลงในทางที่ดี” แหล่งข่าวเปิดเผย
แหล่งข่าวเปิดเผยว่า ภาวะเลวร้ายที่สุดของอุตสาหกรรมเหล็กได้ผ่านพ้นไปแล้ว ตั้งแต่ไตรมาส 4/2551 และกำลังปรับตัวดีขึ้นจากราคาเศษเหล็กซึ่งเป็นต้นทุนในการผลิตเริ่มนิ่งไม่ผันผวนเมื่อเทียบกับปลายปีที่ผ่านมา รวมทั้งจีสตีลและบริษัทลูกมีเตาหลอมเหล็กขนาดใหญ่สุดในเมืองไทย ทำให้มีมูลค่าเพิ่มในตัว
สำหรับภาระการชำหนี้เงินกู้ต่างประเทศจำนวน 8,000 ล้านบาท ในปี 2553 แหล่งข่าวเปิดเผยว่า เป็นมูลหนี้ที่ไม่มากเมื่อเทียบกับสินทรัพย์ที่มีกว่า 6 หมื่นล้านบาท หรือสัดส่วนหนี้สินต่อทุน ไม่ถึง 0.4 เท่า ถือว่าต่ำมาก
“บริษัทที่มีการค้าขาย 6 หมื่นล้านบาท เทียบกับหนี้ 8,000 ล้านบาท ไม่ใช่ปัญหาใหญ่” แหล่งข่าวเปิดเผย
นายริวโช โอกิโน กรรมการผู้จัดการ บริษัท จีสตีล รายงานตลาดหลักทรัพย์ว่า ตามที่ปรากฏข่าวในหนังสือพิมพ์หลายฉบับว่า บริษัทอยู่ระหว่างการเจรจากับพันธมิตรเพื่อเข้ามาร่วมทุนกับบริษัทนั้น ณ ปัจจุบัน ยังไม่มีความคืบหน้าในการเจรจากับพันธมิตร เมื่อได้ข้อสรุปที่แน่นอนแล้ว จะรายงานตลาดหลักทรัพย์ทันที
ด้านราคาหุ้นจีสตีลวานนี้ราคาเคลื่อนไหวแคบๆ ระหว่างวันปรับตัวไปสูงสุด 0.61 บาท และปิด 0.59 บาท ไม่เปลี่ยนแปลงมูลค่าซื้อขายหนาแน่น 356.01 ล้านบาท